RÅDETS RESOLUTION af 9. december 1996 om fuld udnyttelse af potentialet i små og mellemstore virksomheder, herunder håndværks- og mikrovirksomheder, i et integreret forsøg på at forbedre erhvervsklimaet og stimulere foranstaltninger til støtte for erhvervslivet (97/C 18/01)

RÅDET FOR DEN EUROPÆISKE UNION,

som henviser til

- traktaten om oprettelse af Det Europæiske Fællesskab

- Kommissionens meddelelse af 3. juni 1994 med titlen »Integreret program til fordel for små og mellemstore virksomheder og håndværksfagene«, og Rådets resolution af 10. oktober 1994 om fri udfoldelse for dynamikken og innovationspotentialet i små og mellemstore virksomheder, herunder håndværks- og mikrovirksomheder, i en konkurrencepræget økonomi (1)

- Rådets afgørelse 93/379/EØF af 14. juni 1993 om et flerårigt fællesskabshandlingsprogram til styrkelse af de prioriterede områder og med henblik på at sikre kontinuiteten og konsolideringen af erhvervspolitikken for navnlig små og mellemstore virksomheder i Fællesskabet (2) og Rådets afgørelse 97/15/EF om det tredje flerårige program for små og mellemstore virksomheder (SMV) i den Europæiske Union (1997-2000) (3)

- Rådets resolution af 22. november 1993 om styrkelse af virksomhedernes konkurrenceevne, navnlig små og mellemstore virksomheder samt håndværksvirksomheder, med henblik på udvikling af beskæftigelsen (4)

- Kommissionens meddelelse af 26. oktober 1994, der fremhævede behovet for et særligt EF-initiativ, hvormed der blev taget hensyn til de særlige kendetegn ved små og mellemstore virksomheder og håndværkssektoren

- Rådets konklusioner af 6. og 7. november 1995 om industriens konkurrenceevne og tjenester til virksomheder

- Rådets resolution af 27. november 1995 om små og mellemstore industrivirksomheder (SMV) og teknologisk innovation (5)

- resultaterne af den europæiske konference om håndværksfagene den 26. og 27. september 1994 i Berlin og Kommissionens meddelelse af 12. december 1995 om særlige prioriterede initiativer til udvikling af håndværkssektoren og små og mellemstore virksomheder

- Kommissionens meddelelse af 8. september 1995 og Rådets resolution af 22. april 1996 om samordning af fællesskabsaktiviteterne til fordel for små og mellemstore virksomheder og håndværksfagene (6)

- rapporten til Det Europæiske Råd i Madrid om SMV'ers rolle som dynamisk kilde til beskæftigelse, vækst og forbedret konkurrenceevne i Den Europæiske Union;

som med interesse noterer sig Kommissionens meddelelse af 10. juli 1996 om et integreret program for små og mellemstore virksomheder og håndværksfagene,

SOM ERINDRER OM

- Kommissionens hvidbog fra december 1993 om vækst, konkurrenceevne og beskæftigelse, hvori man understregede de små og mellemstore virksomheders (SMV'er) væsentlige bidrag till EF-industriens konkurrenceevne

- Kommissionens meddelelse af 14. september 1994 med titlen »En politik til forbedring af industriens konkurrenceevne«, Rådets resolution af 21. november 1994 om styrkelse af fællesskabsindustriens konkurrenceevne (7) og konklusionerne af 7. april 1995 om industriel konkurrenceevne

- Rådets afgørelse 96/413/EF af 25. juni 1996 om iværksættelse af et EF-handlingsprogram til forbedring af den europæiske industris konkurrenceevne (8)

- Kommissionens europæiske tillidspagt for beskæftigelse, som sigter mod fuld mobilisering af alle aktører i en samlet strategi i kampen mod arbejdsløsheden

- konklusionerne fra Det Europæiske Råd i Firenze, der opfordrede til en integreret strategi, hvor nationale, regionale og lokale myndigheder, arbejdsmarkedets parter og fællesskabsinstitutionerne hver især træffer praktiske foranstaltninger til fremme af vækst og beskæftigelse,

SOM ERKENDER,

- at SMV'er i allerhøjeste grad bidrager til jobskabelse og styrkelse af konkurrenceevnen inden for den Europæiske Union

- at en yderligere udvikling af SMV'er er af stor betydning for økonomisk vækst, regional udvikling og social samhørighed i Den Europæiske Union

- at en række faktorer hæmmer vækst og jobskabelse i SMV'er

- at SMV'er skal fungere i et komplekst erhvervsklima

- at der er behov for at mindske den administrative byrde for iværksættere og at forenkle gældende regler

- at det er nødvendigt med en øget indsats for at stimulere og udbrede en iværksætterkultur med det overordnede mål at skabe flere jobs på tværs af alle erhvervssektorer i Den Europæiske Union,

SOM ER SIG BEVIDST, at det i overensstemmelse med nærhedsprincippet hovedsageligt er medlemsstaternes ansvar, at der skabes et lovgivningsmæssigt og administrativt miljø, der er fremmende for driftighed, og at der gennemføres effektive støtteforanstaltninger til fordel for SMV'er,

I

NOTERER SIG,

at Kommissionens integrerede program til fordel for små og mellemstore virksomheder og håndværksfagene skal betragtes som

- et initiativ, der tager sigte på at skabe mere konsekvens og større effektivitet og gennemsigtighed i individuelle foranstaltninger til fordel for SMV'er

- en kontinuerlig overordnet ramme for gennemførelse af foranstaltninger under det flerårige program for SMV'er, samordnede aktioner mellem Kommissionen og medlemsstaterne og andre fællesskabsaktioner til fordel for SMV'er, idet der navnlig tages hensyn til de nye strategiske mål, der blev fastlagt i det SMV-politiske oplæg fra Madrid, og som blev yderligere fremhævet i den europæiske tillidspagt for beskæftigelse,

og at de prioriterede opgaver i Fællesskabets virksomhedspolitik som fastlagt i det integrerede program er:

- at forenkle og forbedre de administrative og lovgivningsmæssige rammer for virksomhederne

- at forbedre de finansielle rammer for SMV'erne

- at hjælpe SMV'erne med at europæisere og internationalisere deres strategier, bl.a. gennem bedre informations- og samarbejdstjenester

- af forøge SMV'ernes konkurrenceevne og forbedre adgangen til forskning, innovation, informationsteknologier og uddannelse

- at fremme iværksætterånden og støtte målgrupper,

ERINDRER OM,

- at der er taget et skridt i retning af administrativ forenkling med nedsættelsen af Udvalget til Forbedring og Forenkling af Rammebetingelserne for Virksomhederne og dettes virke, der er et udtryk for, at medlemsstaterne og Fællesskabet sammen har forpligtet sig til at føre en politik til forbedring af det administrative miljø

- at der er truffet en række foranstaltninger til forenkling af Fællesskabets lovgivning, navnlig indførelsen af erhvervskonsekvensanalysesystemet og SLIM-initiativet (forenkling af lovgivningen i det indre marked),

ERKENDER,

- at de samlede administrationsomkostninger for SMV fortsat er høje

- at formaliteterne i forbindelse med oprettelsen af nye virksomheder er særlig problematiske

- at SMV'er er stærkt afhængige af interne finansieringskilder, og at det er vanskeligt for dem at få adgang til eksterne finansieringskilder

- at omkostningerne i forbindelse med international handel er relativt højere for SMV'er end for større virksomheder

- at til trods for den faktiske gennemførelse af det indre marked og de fordele, som SMV'erne kan drage heraf, hindres deres fulde deltagelse i det indre marked fortsat af forskelle i fortolkningen af EU-lovgivningen og af tekniske handelshindringer,

ERKENDER, at SMV'er stadig ikke kan udnytte mange fællesskabsaktioner og -programmer godt nok i forhold til deres andel af den økonomiske aktivitet og deres jobskabelsespotentiale, og

- at de finansielle fællesskabsinstrumenter i højere grad skal orienteres mod udvikling af SMV'erne

- at der er hindringer for SMV'ernes deltagelse i markedet for offentlige indkøbsaftaler, som bør afhjælpes

- at SMV'ernes andel i programmer for faglig uddannelse og lederuddannelse bør øges

- at det er nødvendigt at høre de organisationer, der repræsenterer SMV'erne og håndværksfagene i forbindelse med udformning af foranstaltninger og politikker, der er relevante for disse på europæisk plan,

II

OPFORDRER MEDLEMSSTATERNE OG KOMMISSIONEN TIL i samråd at overveje, i hvilken grad de erhvervsmæssige betingelser for SMV'er kan forbedres ved en indsats til at afhjælpe de strukturelle hindringer for SMV'ernes udvikling, der er en følge af de lovgivningsmæssige, finansielle og administrative rammer,

med dette formål for øje

- at fremme en administrativ og lovgnivningsmæssig forenkling med udgangspunkt i det arbejde, der er udført i Udvalget til Forbedring og Forenkling af Rammebetingelserne for Virksomhederne, og med fokus på de områder, der prioriteres i det SMV-politiske oplæg til det Europæiske Råd i Madrid

- at fremme udvekslingen af synspunkter mellem medlemsstaterne om behandlingen af virksomhedsfinansiering

- at fremskynde den endelige gennemførelse af direktiverne om det indre marked navnlig inden for offentlige indkøbsaftaler, investeringstjenesteydelser og forsikring

- hurtigst muligt, hvis de ikke allerede har gjort det, at oprette et eller flere kontaktpunkter, for at hjælpe SMV'erne med at overvinde handelshindringer inden for EU i overensstemmelse med Rådets resolution af 8. juli 1996 om det administrative samarbejde om håndhævelsen af lovgivningen om det indre marked (9)

- at arbejde for, at princippet om gensidig anerkendelse med hensyn til standarder i højere grad accepteres, således at de tekniske handelshindringer for SMV'er bliver mindre, og at sikre en effektiv anvendelse af Europa-Parlamentet og Rådets beslutning nr. 3052/95/EF af 13. december 1995 om indførelse af en ordning for gensidig information om nationale foranstaltninger, der fraviger princippet om frie varebevægelser inden for Fællesskabet (10)

- at lette SMV'ernes adgang til nationale og europæiske programmer og andre støtteforanstaltninger

- at tilskynde til tilpasning af uddannelsesprogrammerne til SMV'ernes behov

- at tilskynde til, at kvindelige iværksættere og associerede iværksættere, unge igangsættere og igangsættere fra dårligt stillede grupper deltager i operationelle programmer, så de får bedre adgang til uddannelse, lokale tjenester og netværk i forbindelse med samarbejde,

III

OPFORDRER KOMMISSIONEN TIL i samråd med medlemsstaterne

fortsat at arbejde for en omfattende udveksling af de bedste erfaringer mellem medlemsstaterne gennem eksisterende fællesskabsprogrammer, som tager sigte på

- at fremme virksomhedskulturen og iværksætterånden på alle niveauer med særlig vægt på uddannelsessystemer og på at stimulere unge iværksættere

- at stimulere udviklingen af virksomheder inden for handel og distribution, bl.a. med fokus på handelens rolle i landdistrikter og byområder,

at skaffe SMV'erne bedre adgang til informationssamfundet ved at inværksætte en række pilotaktioner samt informere om resultaterne af disse og derigennem udbrede de bedste erfaringer som led i den eksisterende EF-handlingsplan om informationssamfundet,

IV

OPFORDRER KOMMISSIONEN TIL

fuldt ud at gennemføre de fællesskabsforanstaltninger, der er fastlagt som led i virksomhedspolitik eller som led i andre relevante fællesskabspolitikker, navnlig på følgende områder:

- fortsat at arbejde på at forbedre ordningen for costbenefitvurdering og især at afslutte sin revision af erhvervskonsekvensanalysesystemet

- at fortsætte SLIM-pilotprojektet (forenkling af lovgivningen om det indre marked) og i samråd med medlemsstaterne at overveje på hvilke områder, der kan træffes mere vidtrækkende foranstaltninger

- fortsat at forbedre sine procedurer for behandling af klager fra erhvervslivet, herunder SMV'er, over forhold, der forhindrer, at det indre marked fungerer tilfredsstillende

- at skaffe SMV'er bedre adgang til risikokapital gennem investering af egenkapital fra Den Europæiske Investeringsfond (EIF) formidlet gennem relevante finansieringsinstitutioner

- at udvikle Euro-Info-Centrene, der skal være »first stop shops« for SMV'erne, når det er relevant, inden for rammerne af medlemsstaternes netværk til støtte for erhvervslivet, og som skal fungere som en fælles grænseflade, der videresender forespørgsler til de relevante netværk og leverandører at tjenesteydelser, hvorved adgangen for alle SMV'er til samtlige EU-programmer gøres lettere

- at finde frem til, hvorledes SMV'erne får mulighed for at deltage fuldt ud i alle EU-programmer, og der gøres i den forbindelse opmærksom på, at Kommissionen agter senest ved udgangen af 1997 at sende en henstilling til medlemsstaterne om, hvorledes SMV'ernes andel i EU-politikker og -programmer kan forøges

- at indføre generelle foranstaltninger med henblik på at fjerne hindringerne for SMV'ers deltagelse i offentlige indkøbsaftaler, herunder aktioner, der skal sikre, at Den Europæiske Økonomiske Firmagruppe (EØFG) kan deltage på lige fod, når der afgives bud på kontrakter med det offentlige, samt at udarbejde en meddelelse herom senest ved udgangen af 1996

- at tilskynde SMV'er til at indlede eller videreudvikle aktiviteter i en anden medlemsstat ved at fjerne hindringerne for grænseoverskridende investeringer og joint ventures inden for Den Europæiske Union

- at gøre de europæiske SMV'er mere bevidst om SMV'ers strategiske fordele i tredjelande samt at styrke de europæiske SMV'ers adgang til disse lande gennem de eksisterende fællesskabsprogrammer

- at lette SMV'ers adgang til Fællesskabets FTU-programmer og fremme markedsorienteret, transnational teknologisk udvikling gennem bedre information om og fremstød for disse programmer samt forbedrede udvælgelses- og forvaltningsprocedurer, herunder kortere tidsfrister i forbindelse med beslutningstagning og udbetalinger,

V

SOM ERKENDER,

- at små virksomheder og mikrovirksomheder spiller en vigtig rolle med hensyn til vækstfremme og skaber mange nye jobs

- at Fællesskabets skabelse af nye jobs kan fremmes ved at forbedre erhvervsklimaet for små virksomheder og mikrovirksomheder såvel på fællesskabs- som på medlemsstatsplan

- at små virksomheder og mikrovirksomheder i højere grad kunne udnytte nogle fællesskabsaktioner og -programmer

- at byrden i forbindelse med et komplekst erhvervsklima vejer tungest på små virksomheder og mikrovirksomheder

- at nogle finansielle fællesskabsinstrumenter i højere grad bør rettes mod de små virksomheders og mikrovirksomhedernes behov

- at små virksomheders og mikrovirksomheders andel i porgrammer for faglig uddannelse og lederuddannelse bør øges,

UNDERSTREGER, at små virksomheder og mikrovirksomheder spiller en afgørende rolle for udvikling og beskæftigelse på lokalt plan, og at kvinder, unge iværksættere og iværksættere fra dårligt stillede grupper spiller en stadig større rolle for, at nye små virksomheder og mikrovirksomheder kan opstå,

OPFORDRER MEDLEMSSTATERNE OG KOMMISSIONEN

til praktisk og konkret at anerkende den særlige rolle, som små virksomheder og mikrovirksomheder spiller med hensyn til at øge og bevare beskæftigelsen i Den Europæiske Union og disse virksomhedskategoriers særlige problemer på grund af et komplekst erhvervsklima og derfor i forbindelse med de eksisterende fællesskabsforanstaltninger at tage hensyn til de små virksomheders og mikrovirksomhedernes særlige behov og prioriteter ved at iværksætte følgende aktioner:

- fremme af en målrettet administrativ og lovgivningsmæssig forenkling

- styrkelse af lokale udviklings- og beskæftigelsesinitiativer

- udarbejdelse af særlige informations- og kommunikationsforanstaltninger for små virksomheder og mikrovirksomheder inden for de eksisterende programmer

- kortlægning af de små virksomheders og mikrovirksomhedernes behov ved overgangen til den fælles valuta, især med hensyn til tidsplanlægning og oplysning

- bedre adgang til fællesskabsprogrammer og især til strukturfonde

- bedre høring af de organisationer, der repræsenterer små virksomheder og mikrovirksomheder, i forbindelse med forberedelsen af foranstaltninger, der er relevante for dem både på nationalt og europæisk plan,

OPFORDRER ENVIDERE KOMMISSIONEN TIL i samarbejde med medlemsstaterne at udveksle de bedste erfaringer på nationalt plan med det formål at forbedre de forskellige former for støtte til små virksomheder og mikrovirksomheder under hensyn til disse virksomhedskategoriers særlig behov, herunder egnede ordninger for den endelige gennemførelse af programmerne,

OPFORDRER ENDELIG KOMMISSIONEN TIL

- fortsat at udvikle innovative foranstaltninger for at forbedre de finansielle vilkår for små virksomheder og mikrovirksomheder med særlig fokus på de faktorer, der hæmmer deres adgang til virksomhedsfinansiering

- at sikre små virksomheder og mikrovirksomheder adgang til informationssamfundet som led i Fællesskabets handlingsplan

- at fremme små virksomheders og mikrovirksomheders medvirken som underleverandører i efterfølgende faser af projekter under Fællesskabets FTU-programmer.

(1) EFT nr. C 294 af 22. 10. 1994, s. 6.

(2) EFT nr. L 161 af 2. 7. 1993, s. 68.

(3) EFT nr. L 6 af 10. 1. 1997, s. 25.

(4) EFT nr. C 326 af 3. 12. 1993, s. 1.

(5) EFT nr. C 341 af 19. 12. 1995, s. 3.

(6) EFT nr. C 130 af 3. 5. 1996, s. 1.

(7) EFT nr. C 343 af 6. 12. 1994, s. 1.

(8) EFT nr. L 167 af 6. 7. 1996, s. 55.

(9) EFT nr. C 224 af 1. 8. 1996, s. 3.

(10) EFT nr. L 321 af 30. 12. 1995, s. 1.